
Informacija žiniasklaidai
2011 m. Sausio 31 d.
VDU jau trečius metus kviečia moksleivius į nemokamas konsultacijas

Vasario 12 dieną (šeštadienį) Vytauto Didžiojo universitete (VDU) jau trečius metus iš eilės startuos nemokamos konsultacijos abiturientams. Artėjant egzaminams visus abiturientus VDU kviečia dalyvauti šiose konsultacijose: lietuvių kalbos, matematikos, istorijos, anglų kalbos, biologijos ir nuo šių metų chemijos bei informatikos. Be papildomų chemijos ir informatikos paskaitų šiais metais laukia dar viena naujovė – net trys paskaitos apie streso valdymą. Visas konsultacijų ciklas tradiciškai truks septynias dienas: vasario 12, 26, kovo 5, 26, balandžio 2, 9, 16 dienomis. Abiturientai į konsultacijas kviečiami registruotis internete adresu www.vdu.lt.
Pasak VDU Studijų marketingo tarnybos direktorės Miglės Šontaitės, „dviejų metų patirtis parodė, jog tokio pobūdžio konsultacijos yra naudingos ir vertinamos ne tik moksleivių, bet ir tėvelių, kurie neišgali samdyti korepetitorių savo vaikams. Kiekvienais metais susidomėjimas konsultacijomis vis didesnis, todėl stengiamasi atsižvelgti į dalyvavusiųjų abiturientų pastebėjimus ir tobulinti jų kokybę“. 
VDU iniciatyva jau trečius metus suburti moksleivius į nemokamas konsultacijas sukuria puikias sąlygas papildyti savo žinių bagažą artėjant brandos egzaminams. VDU konsultacijas teikiantys dėstytojai  yra geri savo srities žinovai, susipažinę su ankstesnių valstybinių egzaminų užduotimis, populiarūs studentų tarpe. Daugelis jų abiturientus konsultavo ir praėjusiais metais. VDU dėstytojai konsultacijų metu nurodys į ką reikalinga atkreipti dėmesį ruošiantis brandos egzaminams, pateiks ir aptars užduočių sprendimo pavyzdžius. Moksleiviai galės pasitikrinti žinias ir išbandyti jėgas, spręsdami užduotis.
„Kaip ir kiekvienais metais prieš konsultacijas bus skelbiamos paskaitų temos, todėl moksleiviai galės pasirinkti jiems aktualias paskaitas ir jose dalyvauti. Dalyvių skaičius paskaitose bus ribojamas, kas leis pasiekti artimesnį dialogą tarp moksleivių ir dėstytojų. Be to, lietuvių kalbos, istorijos ir matematikos konsultacijos vyks dviem srautais. Sumažinus moksleivių grupes, dėstytojams bus lengviau išlaikyti jų dėmesį, o dalyvaujantys turės daugiau galimybių klausti, domėtis ir įsigilinti į nagrinėjamas temas. Tikimės, kad tai pagerins konsultacijų kokybę“, – teigė Studijų marketingo tarnybos direktorė Miglė Šontaitė.   
Nemokamos VDU konsultacijos abiturientams pradeda specialų, kultūrinį ir šviečiamąjį 2011 m. renginių ciklą, skirtą moksleiviams. Įpusėjus konsultacijoms visi moksleiviai taip pat kviečiami sudalyvauti renginyje „Moksleivių diena VDU“, kuris vyks kovo 19 dieną. 
„Moksleivių diena VDU“  - jau antrus metus iš eilės organizuojamas vienos dienos, itin interaktyvus renginys moksleiviams ir gimnazistams. Praėjusiais metais sulaukęs itin didelio moksleivių susidomėjimo. Tai renginys, kurio metu moksleiviai universitetą pamato iš visų rakursų: dalyvauja paskaitose ir praktiniuose seminaruose, žaidžia, atlieka bandymus ir testus, dalyvauja koncerte ir t. t. Taigi, kiekvienas apsilankęs šiame renginyje pajaučia dinamišką universiteto dvasią. 
Gegužės mėn. startuos „INFO dienos VDU“, kurių metu specialiai suburta VDU komanda padės visiems stojantiesiems priėmimo klausimais, padės registruojantiems prašymus internetu. Universitete taip pat vyksta įvairios fakultetų olimpiados, specializuotos mokyklėlės. VDU aktyviai dalyvauja organizuojamose karjeros mugėse, prisijungia prie įvairių moksleivių iniciatyvų ir lankosi mokyklose su VDU dėstytojų paskaitomis moksleiviams. Detalesnė informacija skelbiama universiteto interneto svetainėje www.vdu.lt. 

Daugiau informacijos teikia:

Studijų marketingo tarnybos direktorė Miglė Šontaitė
Telefonas  (8 37) 323 206
El. paštas darbuotojai@smt.vdu.lt  
Skype: VDU.moksleiviams 
Facebook: VDU moksleiviams
***
Dar daugiau aktualios informacijos žurnalistams rasite tinklalapyje www.vdu.lt: pranešimai spaudai skelbiami adresu http://www.vdu.lt/apie-vdu/pranesimai-spaudai.html, nuolat atnaujinamus ir papildomus renginių anonsus rasite čia: http://www.vdu.lt/lt/events.

Nuotraukų iš VDU gyvenimo galite rasti „Flickr“ socialiniame tinkle adresu http://www.flickr.com/photos/vdu.

